
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je sukob između Sudanskih oružanih snaga i Snaga za brzu potporu eskalirao u najveću humanitarnu krizu na svijetu s više od 33 milijuna ljudi, uključujući 16 milijuna djece, kojima je potrebna pomoć i milijunima ljudi koji se suočavaju s glađu i raseljavanjem;
B.	budući da je El-Obeid trenutačno pod opsadom pripadnika Snaga za brzu potporu koji se navodno pripremaju za predstojeću kopnenu ofenzivu; budući da međunarodni akteri upozoravaju na rizik od masovnih zločina u El-Obeidu kojima bi se moglo ugroziti 500 000 civila;
C.	budući da je neovisna misija UN-a za utvrđivanje činjenica utvrdila da način na koji su Snage za brzu potporu preuzele El-Fasher predstavlja genocid i upozorava na daljnje ratne zločine; budući da se silovanje i drugi oblici seksualnog nasilja koriste kao ratno oružje;
D.	budući da su u napadima bespilotnim letjelicama na El-Obeid ubijeni civili, da je opskrba električnom energijom i gorivom uništena, a opskrba vodom prekinuta te da je onemogućen pristup potrepštinama za spašavanje života; budući da se sudanski zdravstveni sustav suočava s kolapsom;
E.	budući da vjerodostojna izvješća upućuju na to da Snage za brzu potporu primaju vanjsku potporu, među ostalim putem stranih vojnih ugovaratelja i prijenosa vojne opreme, čime se krši embargo UN-a na oružje;
1.	najoštrije osuđuje ratne zločine i zločine protiv čovječnosti u Sudanu, posebno aktualnu opsadu El-Obeida, te ustraje u tome da međunarodna zajednica spriječi ponavljanje masakra u El-Fasheru i prisili pripadnike Snaga za brzu potporu da okončaju opsadu El Obeida;
2.	potiče sve zaraćene strane na prekid vatre, na poštovanje međunarodnog humanitarnog prava te da odmah okončaju sve napade na civile, uključujući seksualno nasilje i prisilno izgladnjivanje;
3.	poziva EU da hitno poveća humanitarnu potporu Sudanu, među ostalim za osobe koje su preživjele seksualno nasilje, osobe koje se suočavaju s glađu, interno raseljene osobe i izbjeglice; poziva na izravno financiranje prostora za odgovor na hitne situacije i drugih lokalnih organizacija na prvoj liniji; naglašava potrebu za humanitarnim koridorima kako bi se osigurali evakuacijski putovi za civile te humanitarni pristup El-Obeidu preko linija fronte i granica;
4.	potiče EU da se pridruži Afričkoj uniji i UN-u nastojanjima da potaknu zaraćene strane na prekid vatre i da podrži mirovni proces pod civilnim vodstvom; poziva EU da uvede ciljane sankcije subjektima i pojedincima odgovornima za ratne zločine u Sudanu;
5.	osuđuje svako vanjsko upletanje kojim se potpiruje rat; potiče sve države, uključujući Ujedinjene Arapske Emirate, da prestanu financirati, opskrbljivati ​​oružjem i na drugi način pružati podršku Snagama za brzu potporu; potiče ESVD i Vijeće da sankcioniraju pojedince, subjekte i vanjske pomagače te privatna zaštitarska društva, kao što je Global Security Services Group, zbog kršenja embarga UN-a na oružje te da surađuju s Vijećem sigurnosti UN-a kako bi se embargo proširio na cijeli Sudan;
6.	zahtijeva da svi počinitelji kaznenih djela preuzmu odgovornost i poziva na neovisne istrage navodnih ratnih zločina; potiče EU da financijski i politički podupre te napore, inzistira na proširenju nadležnosti Međunarodnog kaznenog suda na cijeli Sudan, podrži mandat misije UN-a za utvrđivanje činjenica i razmotri uvrštavanje Snaga za brzu potporu na EU-ov popis terorističkih organizacija;
7.	nalaže svojoj predsjednici da ovu Rezoluciju proslijedi Vijeću, Komisiji, vlastima Sudana, Afričkoj uniji i glavnom tajniku UN-a.

